ཆོོས་འཁོར་དང་པོ་

ཆོས་འཁོར་དང་པོ།
ཆོས་འཁོར་དང་པོ་སཱར་ནཱཐའི་དྲང་སྲོང་ལྷུང་བའི་རི་དྭགས་ཀྱི་ནགས་སུ་བསྐོར་མཛད་ཡོད། བདག་ཅག་གི་སྟོན་པ་སངས་རྒྱས་ཀྱི་གོ་འཕང་ཐོབ་མ་ཐག་རང་གི་སློབ་མར་གྱུར་བ་འཁོར་ལྔ་སྡེ་བཟང་པོ་དང་ལྷན་དུ་དེར་ཕེབས་ནས་ཁོང་ཚོར་ཆོས་ཀྱི་ཐོག་མ་དེ་གསུངས་ཡོད། ཆོས་ཚུལ་དེའི་ནང་ཁོང་གི་རྟོགས་པའི་རིམ་པ་རྣམས་ཀྱི་གཞི་རྩའི་སྒྲོམ་ལྟ་བུ་གཏན་ལ་ཕབ་ནས་གསུངས་པ་སྟེ། དེ་ལ་འཕགས་པའི་བདེན་པ་བཞི་ཞེས་སུ་གྲགས་པ་རེད། བདེན་པ་བཞི་པོ་དེ་དག་ནི། སྡུག་བསྔལ་གྱི་བདེན་པ་དང་། སྡུག་བསྔལ་དེ་དག་གི་རྒྱུ་དངོས་ཀུན་འབྱུང་གི་བདེན་པ། སྡུག་བསྔལ་དངོས་སུ་འགོག་པའི་འགོག་བདེན། སེམས་ཀྱི་ལམ་མམ་ལམ་གྱི་བདེན་པ་སྟེ། དེ་ལ་བརྟེན་ནས་འགོག་པའི་བདེན་པ་འཐོབ་ཀྱི་ཡོད་པ་དང་འགོག་བདེན་དེ་ཡང་དེའི་འབྲས་བུ་ཡིན་པ་བཅས་སོ།། 

འཕགས་པ་ཞེས་པ་ནི་ལེགས་སྦྱར་སྐད་དུ་ཨཱརྱ་ཟེར་བའི་སྐད་དོད་ཡིན་པ་དང་། དེ་ལས་ཨཱརྱན་ (Aryan) དང་ཨི་རཱན་ (Iran) ཡང་བྱུང་བ་ཡིན། ཨཱརྱན་ནི་དབུས་ཨེ་ཤི་ཡ་ནས་ཡིན་པའི་རྒྱ་གར་དང་ཡུ་རོབ་མི་རིགས་ཡིན་པ་དང་དེས་སྤྱི་ལོའི་སྔོན་གྱི་ལོ་ཉིས་སྟོང་ཙམ་ནས་རྒྱ་གར་ལ་དབང་སྒྱུར་བྱས་ཤིང་། དེ་དག་ཡུལ་མིའི་རང་གི་མི་རིགས་དང་རིག་གཞུང་ལས་མཆོག་ཏུ་གྱུར་བའམ་ཁྱད་དུ་འཕགས་པ་ཡིན་པར་ཁྱབ་བསྒྲགས་བྱས་ཡོད། 

ནང་པའི་ཆོས་ཀྱི་ནང་ཨཱརྱའམ་འཕགས་པ་ནི་རྟོགས་པ་མཐོན་པོར་བརྙེས་པའི་གང་ཟག་ཅིག་ཡིན་པ་དང་བདེན་པ་བཞི་ལ་རྟོག་མེད་ཀྱི་ཤེས་པ་དང་ལྡན་པ་ཞིག་ཡིན། འཕགས་པའི་བདེན་པ་བཞི་ནི་དེའི་ཚེ་ན་སོ་སྐྱེ་ཕལ་པ་རྣམས་དང་རྒྱ་གར་གྱི་གྲུབ་མཐའ་སྨྲ་བའི་ལུགས་གཞན་གྱི་རྗེས་འབྲང་པ་ཚོས་བདེན་པ་ཡིན་པ་རྩ་ནས་མཐོང་གི་མེད་ནའང་། འཕགས་པ་རྣམས་ཀྱིས་རྟོག་མེད་ཀྱི་སྒོ་ནས་བདེན་པར་མཐོང་བའི་བདེན་དོན་བཞི་ཡིན་པ་རེད། 

སངས་རྒྱས་ཀྱིས་ཨཱརྱ་ཞེས་པའི་ཚིག་དེ་མཐོ་རིམ་མི་དྲག་ཡིན་པར་ཤུགས་སུ་སྟོན་པར་བཀོལ་སྤྱོད་གནང་བ་དང་། ཡང་ཁོང་གིས་རྩ་འཛུགས་གནང་བའི་དགེ་འདུན་གྱི་སྡེའི་ནང་གི་གདན་རབས་ཀྱི་སྒྲོམ་གཞི་དང་རིགས་རུས་ཀྱི་ལམ་ལུགས་དེ་རྩ་མེད་བཏང་མཛད་པ་ནི་དོ་སྣང་བྱ་འོས་པ་ཞིག་རེད། འོན་ཀྱང་། ནང་པ་ཞིག་ཡིན་པའི་ཆ་ནས་སྐྱེ་བ་དང་། རིགས་དང་རུས་རྒྱུད། མི་ཞིག་ལ་ཆབ་སྲིད་ཀྱི་དབང་ཆ་སྤྲོད་པའམ་ཡང་ན་དཔལ་འབྱོར་གྱི་གོ་གནས་འབུལ་བ་ལ་གཞི་བྱས་མེད་པར། དེ་ལས་ལྡོག་སྟེ། དེ་ནི་ཆོས་ཕྱོགས་ཀྱི་རྟོགས་པ་ཐོབ་པར་གཞི་བྱས་ཡོད། དེར་བརྟེན་ང་ཚོ་གནས་སའི་སྤྱི་ཚོགས་ཀྱི་བློའི་ཁྱེར་སོ་དེ་སེམས་ལ་བཅངས་པའི་སྒོ་ནས་སངས་རྒྱས་ཀྱིས་བདེན་དོན་དེ་དག་བདེན་པར་རྟོགས་མཁན་རྣམས་འདུས་ཚོགས་ལས་ཁྱད་པར་དུ་འཕགས་པ་ཡིན་པར་སྟོན་པའི་ཆེད་དུ་ཚིག་འདི་བེད་སྤྱོད་བཏང་མཛད་པ་སྟེ། དེ་ནི་འཕགས་པ་རྣམས་ཀྱིས་སྡུག་བསྔལ་གྱི་རིམ་པ་གང་འཚམས་ཤིག་ནི་གཏན་དུ་སྤངས་པའི་དོན་ཡིན། གཞན་ཡང་། རི་དྭགས་ནི་ཞི་བ་དང་འཇམ་པའི་དུད་འགྲོའི་རྟགས་སུ་བཀོད་ཡོད། རི་དྭགས་ཀྱི་ནགས་སུ་ཆོས་གསུངས་པའི་མཚོན་དོན་ལྟར་བྱས་ན། སངས་རྒྱས་ཀྱི་ཆོས་ཀྱི་གོ་དོན་རྟོགས་པ་ན་རང་ཉིད་ཀྱི་སེམས་ཀྱི་གནས་བབས་ཞི་ཞིང་སྡུག་བསྔལ་དང་བྲལ་བར་མཚོན་པ་ཡིན།